Bjaurusis ančiukas (TV serialas)
Bjaurusis ančiukas (isp. Patito Feo) – romantinė Argentinos telenovelė jaunimui Vaizduojamos keturiolikmetės Patricijos Kastro, pravardžiuojamos Bjauriuoju ančiuku, ir jos draugų gyvenimo peripetijos – artimos visiems šiuolaikiniams paaugliams. Moderni muzika, mados, pirmoji meilė, pavydas, mergaičių tarpusavio konkurencija, mokyklinės bėdos ir sudėtingi santykiai šeimoje, laisvalaikis – visas jaunosios kartos kasdienybės spektras kiekvienoje šio serialo serijoje virsta intriguojančia tos dienos istorija, kurią smagu aptarti su draugais. Patricija su mama Karmen gyvena kurortiniame miestelyje Pietų Argentinoje. Ramų ir laimingą šios mažos šeimos gyvenimą drumsčia tik tai, kad mergaitė nepažįsta savo tėčio. Ji nežino, nei kas jis, nei kur gyvena. Mama kruopščiai slepia dukters atsiradimo šiame pasaulyje istoriją. Į miestelį praleisti atostogų atvyksta Matijas, kurio turtinga šeima įsikūrusi Buenos Airėse. Pažintis su Matiju Patricijos širdyje įžiebia pirmosios meilės kibirkštį. Tačiau netrukus berniukas išvyksta namo, o naujoji jo draugė neturi jokių vilčių vėl su juo pasimatyti. Įnoringo likimo dėka situacija greitai pasikeičia ir Patricija su mama išvyksta į sostinę. Čia jų laukia didžiosios permainos. Planavusios pabūti tik savaitę, dėl įvairiausių priežasčių užtrunka ilgam. Karmen vėl sutinka savo gyvenimo meilę ir dukters tėvą Leandrą, o Patricija jau nebeįsivaizduoja gyvenimo be Matijo. Be to, mergaitei teks įveikti sveikatos problemas, adaptuotis naujoje mokykloje, susipažinti su visu būriu išsipusčiusių ir ne visada geranoriškai nusiteikusių bendraamžių, išmėginti jėgas paauglių muzikos grupėje ir t. t.